CELEX: 32016R0613
Language: ro
Date: 2016-04-19 00:00:00
Title: Regulamentul de punere în aplicare (UE) 2016/613 al Comisiei din 19 aprilie 2016 privind clasificarea anumitor mărfuri în Nomenclatura combinată

21.4.2016   
               
               
                  RO
               
               
                  Jurnalul Oficial al Uniunii Europene
               
               
                  L 105/8
               
            REGULAMENTUL DE PUNERE ÎN APLICARE (UE) 2016/613 AL COMISIEI
      din 19 aprilie 2016
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
      întrucât:
      
                  (1)
               
               
                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
               
            
                  (2)
               
               
                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
               
            
                  (3)
               
               
                  În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.
               
            
                  (4)
               
               
                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
               
            
                  (5)
               
               
                  Măsurile prevăzute de prezentul regulament sunt conforme cu avizul Comitetului Codului vamal,
               
            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 19 aprilie 2016.
         
            
               Pentru Comisie,
            
            
               pentru președinte
            
            Stephen QUEST
            
               Director general pentru impozitare și uniune vamală
            
         
      
      
         (1)  JO L 256, 7.9.1987, p. 1.
      
         (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
      
         ANEXĂ
         
                     Descrierea mărfurilor
                  
                  
                     Clasificare
                     (Codul NC)
                  
                  
                     Motive
                  
               
                     (1)
                  
                  
                     (2)
                  
                  
                     (3)
                  
               
                     Articol (denumit „braț pentru monitor”) din aluminiu, constând în două brațe, din articulații mobile și din câte un element atașat la fiecare extremitate a articolului.
                     Este conceput pentru a fi fixat pe un perete, pe un birou sau pe o șină, la un capăt și pe un monitor, la celălalt.
                     Articolul permite ajustarea înălțimii/lățimii/adâncimii monitorului fixat pe acesta. Monitorul poate fi mișcat în toate direcțiile, după cum dorește utilizatorul. În același timp, cablurile pot fi disimulate în mod ordonat în interiorul articolului.
                     De asemenea, articolul poate fi adaptat pentru a fi utilizat în combinație cu tablete, telefoane etc.
                     
                         (*) A se vedea imaginea.
                  
                  
                     7616 99 90 
                  
                  
                     Clasificarea se stabilește pe baza regulilor generale 1 și 6 pentru interpretarea Nomenclaturii combinate și pe baza textului codurilor NC 7616 , 7616 99  și 7616 99 90 .
                     Clasificarea la poziția 8428  ca „mașini și aparate de ridicat, de manevrat, de încărcat sau de descărcat” este exclusă, deoarece scopul principal al acestui articol este să garanteze că echipamentele montate pe braț sunt utilizate în mod avantajos din punct de vedere ergonomic. Aparatul fixat pe braț nu este manevrat în sensul poziției 8428  (a se vedea, de asemenea, Notele explicative ale Sistemului armonizat aferente poziției 8428 ).
                     Întrucât pe articol pot fi fixate diferite tipuri de aparate, clasificarea la poziția 8473  drept „părți și accesorii care pot fi recunoscute ca fiind în exclusivitate sau în principal destinate mașinilor sau aparatelor de la pozițiile 8469 -8472 ” este, de asemenea, exclusă.
                     Deoarece articolul nu îndeplinește nicio funcție în mod distinct și independent de orice altă mașină sau aparat atașat la acesta, clasificarea la poziția 8479  drept „alte mașini și aparate mecanice cu funcție proprie” este, de asemenea, exclusă [a se vedea, de asemenea, Notele explicative la Sistemul armonizat aferente poziției 8479  al treilea paragraf litera (A)].
                     Prin urmare, articolul trebuie clasificat la codul NC 7616 99 90 , drept „alte articole din aluminiu”.
                  
               
            (*)  Imaginea are un caracter strict informativ.